Vermoorde van Hartenbos 'het almal vertrou' | Netwerk24
Deur Jackie Kruger 17 Mei 2021 17:01
Fanie Oosthuizen (76) se lyk is Saterdagoggend in die Alikreukel-kompleks in Kaap de Goede Hoop-laan gevind. Hy het kopbeserings gehad.
Vriende van Oosthuizen het hom Vrydag by die polisie as vermis aangemeld. Sy motor, 'n Toyota Yaris, was weg en daar was nie antwoord by sy woonstel nie.
Polisielede op patrollie het Saterdag omstreeks 03:00 die motor by die ingang na Hartenbos gewaar.
Die motor is tot stilstand gedwing en die drie insittendes kon nie redes verskaf waarom die motor in hul besit was nie. Hulle is in hegtenis geneem.
Die polisie is toe na die woonstel waar hulle op die lyk afgekom het.
Oosthuizen het alleen gewoon.
Volgens vriende het hy vroeër in Polokwane (Pietersburg) in Limpopo gewoon waar hy onder meer 'n blokman by 'n slaghuis was.
Hy het afgetree in Hartenbos waar hy 'n woonstel gehad het. Van sy vriende het al by die woonstel vir hom gaan kuier en hulle is baie geskok oor wat gebeur het.
"Hy was 'n baie goeie mens – hy was altyd goed vir ander mense en het almal vertrou," sê hulle.
Die drie verdagtes van onderskeidelik 28, 31 en 35 jaar oud het Maandag in die landdroshof in Mosselbaai op aanklag van moord en die besit van gesteelde goedere verskyn. Die polisie se ondersoek duur voort.